Baldwin-skietvoorval: Assistentregisseur glo voorheen oor 'veiligheid' afgedank | Maroela Media
Baldwin-skietvoorval: Assistentregisseur glo voorheen oor 'veiligheid' afgedank
Die skietvoorval waarby die akteur Alec Baldwin betrokke was, het op die stel van die rolprent "Rust" gebeur. (Foto: Angela Weiss/AFP)
Die assistentregisseur wat 'n gelaaide vuurwapen op die stel van die rolprent, Rust, aan die akteur Alec Baldwin oorhandig het, is glo voorheen weens die verontagsaming van veiligheidsprotokol oor die hantering van wapens afgedank.
Maroela Media het vroeër berig dat Baldwin Donderdag 'n vuurwapen op die rolprentstel in Nieu-Mexiko afgevuur en die kinematograaf Halyna Hutchins noodlottig gewond het. Joel Souza, die regisseur, is ook in die voorval gewond.
Kort voor Hutchins se skietdood het Dave Halls glo aan Baldwin bevestig dat die wapen veilig is.
Hy het glo die term "cold gun" gebruik om die status van die vuurwapen as veilig aan te dui.
Volgens 'n anonieme bron is dieselfde wapen en skerp ammunisie glo vroeër die dag deur lede van die rolprentstel tydens 'n teikenskietoefening gebruik.
Die vervaardigers van Rust het egter nog nie op AFP se navrae daaroor gereageer nie.
AFP berig Halls het in 2019 die trekpas op die stel van die rolprent Freedom's Path gekry nadat 'n lid van die rolprentspan lig beseer is toe 'n vuurwapen onverwags afgevuur is. Dié rolprent is nog nie bekendgestel nie.
Halls is glo onmiddellik ná die afvuur van die wapen van die stel verwyder. Verfilming is eers hervat nadat Halls die perseel verlaat het.
CNN berig talle klagtes is ook in 2019 teen Halls op die stel van die Hulu-reeks Into the Dark ingebring weens sy "verontagsaming van veiligheidsprotokol ten opsigte van wapens en vuurwerke".
In die lig van Hutchins se dood het die fokus egter nie net op Halls nie, maar ook op wapenbewaarder Hanna Gutierrez-Reed (24), geval.
'n Wapenbewaarder moet verseker wapens op die stel word veilig gestoor, moet ten alle tye weet waar die wapens is en moet verseker dat dit toegesluit word wanneer dit nie gebruik word nie.